S. Becík, minister pôdohospodárstva SR: (2009-06-30):
Už tu spomenul pán poslanec Záhumenský výrok veľkého gréckeho vinohradníka z IX. storočia, ktorý povedal, „keď sa rúbe vinohrad, padá kultúra národa“. V roku 1997 sme mali rodiacich 19 000 hektárov vinohradov, toľko, koľko ich má dnes Česká republika, ktorá ich za posledných 10 rokov zvýšila z 12 000 na 19 000, a my sme od roku 1997 klesli na 12 700. Ja som preto veľmi rád, že táto dojímavá starostlivosť v tomto zákonodarnom zbore je. A na druhej strane niekto by mal povedať aj mea culpa, prečo sme dnes sa dostali na úroveň 12 700 hektárov rodiacich vinohradov, pričom sme za vlaňajší rok doviezli 433 000 hektolitrov vína v hodnote 1,4 mld., o čom už hovoril pán poslanec, ale my sme doviezli nie víno, nie mok, ktorý má pozdvihnúť ducha, ale my sme prácu doviezli. Preto ma to osobne teší, ale zároveň aj zarmucuje ako vinohradníka, ako vinohradníka, podotýkam, že táto dojímavá starostlivosť tu je. Ale tu tie vinohrady, o ktorých som hovoril, ktoré sa tu zlikvidovali na 12 700 hektárov rodiacich, tie nezlikvidovali vinohradníci, tie zlikvidovala legislatíva, tie zlikvidovala zákonodarná a výkonná moc, ktorá nebola ochotná pomáhať vinohradníkom a vinárom v ich ťažkej robote, a my sme týchto vinohradníkov vyhnali z vinohradov a nechali sme vinohrady spustnúť. Dnes preto je situácia taká, aká je. My sme od roku 1997 zišli z rodiacich 19 000 na 12 700, kým Česi z 12 000 sa vyškrabali na 19 000. Tak tú mea culpa by naozaj bolo potrebné povedať, aj keď viniť niekoho po funuse je naozaj zložité a ťažké. Ja by som k likvidácii malokarpatskej vinohradníckej a vinárskej oblasti odporučil,  samozrejme, nemôžem nikomu diktovať, čo má robiť, urobiť poslanecký prieskum o tom, aký je tam vlastne stav okolo tejto oblasti. A na základe toho, ak bude záujem, určite by som podporil radšej, aby sa v tejto oblasti budovali vinohrady. Len do svedomia je ťažké dnes niekomu vidieť. Ja neobhajujem Rozina, raz v živote som ho videl na výstave Gastro. Ja nevidím do jeho vnútra, ale nevidím dovnútra nikoho alebo do nikoho, aký má zámer, kto tam kúpi pozemok. Takže z toho pohľadu, či ten, kto kúpi pozemok v malokarpatskej vinohradníckej oblasti, kúpi ho za účelom vybudovania vinohradu alebo kúpi ho za účelom, že keď mu zíde mandát, aby tam postavil vilu, neviem to povedať. Osobne si myslím, že by tam mali byť vinohrady, ale nielen tam, ale všade na Slovensku, kde sme vinohrady zlikvidovali a ľudí sme poslali do pracovnej emigrácie budovať vinohradníctvo v okolitých štátoch, odkiaľ dnes dovážame produkt ako prácu. Toto je vážny fenomén. A preto som naozaj rád, že táto dojímavá starostlivosť o vinohradníctvo v budúcom období tu zo strany zákonodarného zboru je. Čo teda ale musím povedať. Pripravili sme v tomto roku pravidlá na to, aby sme investičnými stimulmi nielen vplývali na rozšírenie vinohradov alebo zahájenie u prvovýrobcov, ale aj na udržanie vinohradov cez investičnú pomoc, aby sme už nešli pod tých 12 700 hektárov vinohradov, pretože nakoniec krajina, ktorá má najosídlenejší vidiek, bude dovážať aj také produkty, pri ktorých som hovoril, že rúbali sme vinohrad a likvidovali sme kultúru národa, len tú kultúru národa nelikvidoval národ, ale likvidoval ju ten, kto o národe rozhoduje. Čo sa týka otázky pána Farkasa k novým odrodám. Zákon o osivách a sadivách nešpecifikuje odrody. Ja myslím, že ani vo vinohradníckom zákone by nebolo vhodné, ak je to ešte možné, nešpecifikovať odrody, pretože nové odrody tak, ako sa vyvíjajú, sa implementujú do legislatívy a stačí upraviť dovoz aj, čo sa týka tých navrhovaných dovozových odrôd, ministerským výnosom po dohode ÚKSÚP-u. A myslím, že v tomto smere vlastne bol by problém vyriešený. K otázke číslo dva pána Farkasa. Je to viazané na podporu odbytových združení, kde je to taxatívne stanovené Európskou úniou na 70 %. Nebudeme hovoriť o odpovediach, ktoré hovoril pán predkladateľ, aby som sa zbytočne neopakoval. Určite novo zavedená kategorizácia je nevyhnutná kvôli označovaniu určitých vín, najmä prívlastkových, tak ako to robí Česká republika, kde určili český vinohradnícky región a stanovili si moravský vinohradnícky región. A čo sa týka tokajského združenia, tam by som vlastne aj súhlasil s tým návrhom. Ak bude tento návrh prednesený v intenciách, že členom sa stávajú všetci vlastníci alebo užívatelia kvalifikovaných honov na základe žiadosti, v ktorej budú deklarovať splnenie podmienok členstva, ak budú upravené podmienky zániku členstva a ak bude riešené členstvo zástupcov jednotlivých vinohradníckych obcí, odporúčam s návrhom pána Simona súhlasiť, pretože ten návrh naozaj tých malých vytlačil z tých združení, tam si uzurpovalo pár veľkých všetky rozhodovacie právomoci a kompetencie. A v tomto smere som za to alebo teda súhlasím s týmto návrhom. Ďakujem pekne.